## La Generalitat ajorna el pagament del deute del lloguer a 575 famílies residents en habitatges públics

*** La vicepresidenta segona facilita l'abonament dels impagaments després d'analitzar la situació socioeconòmica de cada unitat de convivència
* Des de l'inici de la legislatura, la firma de les actes ha suposat un ajornament de deute de 2.183.201 euros**

La Vicepresidència Segona i Conselleria de Serveis Socials, Igualtat i Habitatge, a través de l’Entitat Valenciana d’Habitatge i Sòl (EVha), ha ajornat des de l’inici de la legislatura el pagament del deute del lloguer de 575 famílies residents en habitatges públics de la Generalitat a través de la firma d’actes de reconeixement, segons ha anunciat el secretari autonòmic d’Habitatge, Sebastián Fernández.

Les actes de reconeixement són un recurs molt important per a garantir el dret a l’habitatge als qui es troben en situacions econòmiques veritablement compromeses. Amb este mètode de pròrroga de pagament, l’inquilí firma un document mitjançant el qual reconeix voluntàriament i expressament deure a la Conselleria una determinada quantitat de diners. En el document s’acorda entre les parts l’establiment d’un pagament ajornat del deute contret i determina la forma i el temps de l’abonament.

El secretari autonòmic d’Habitatge ha explicat que, amb esta mesura, es pretén “facilitar el pagament dels arrendaments a les famílies que es troben en risc d’exclusió social”. Així, hi ha afegit que, mitjançant la firma d’estes actes, “poden abonar una quantitat que és assumible per als seus ingressos familiars, sense haver de renunciar a les seues necessitats bàsiques vitals”.

Prèviament a la firma, els tècnics de l’EVha estudien la situació concreta de la unitat de convivència, junt amb els Serveis Socials municipals, que verifiquen la situació de vulnerabilitat per a determinar els terminis i les quantitats a retornar.

Del total de famílies que s’han acollit al reconeixement de deute, en pertanyen 291 a la província de València, 237 a la d’Alacant i 47 a la província de Castelló.

La firma d’estes actes ha suposat un ajornament d’un total de 2.183.201 euros, 969.280 euros dels quals pertanyen a la província de València, 947.007 euros a la d’Alacant i 266.914 euros a la de Castelló.

Per a donar a conéixer estes mesures, la Conselleria, a través de l’EVha, organitza campanyes informatives dirigides als residents dels habitatges públics que inclouen reunions en les quals s’expliquen les mesures implantades pel Consell per a flexibilitzar el pagament de les rendes de les persones amb menys recursos. En estes campanyes és fonamental la col·laboració dels Serveis Socials municipals.

Les actes de reconeixement de deute permeten ajornar en cinc anys o 60 mensualitats el pagament de les quotes pendents a raó d’un mínim de 30 euros al mes, a més de la mensualitat de la renda corresponent. En casos excepcionals en els quals no puguen assumir esta quantitat, la Conselleria ajusta el pagament per a adequar-lo a les seues condicions econòmiques.

Fecha: 29/12/2023